tartuNLP/wikipedia-smugri-20251201 huggingface dataset:
Isojen poikien leikit

Isojen poikien leikit () on yhdysvaltalainen televisiosarja, joka seuraa Cory Matthewsin elämää ja hänen jokapäiväisiä kommelluksiaan ja niihin liittyviä opetuksia Coryn aikuisuuteen ja avioliittoon asti. Sarjaa tehtiin yhteensä 158 jaksoa 7 tuotantokauden verran.
Suomessa sarjaa esitti 1990- ja 2000-luvulla MTV3 ja myöhemmin myös Disney Channel.
Vuonna 2014, neljätoista vuotta "Isojen poikien leikkien" päättymisen jälkeen, alettiin esittää spin-offia "Girl Meets World", jonka päähahmona on alkuperäisen sarjan pääparin tytär.
Juoni.
Sarja keskittyy Cory Matthewsin elämään, ja muut hahmot yleensä auttavat tai vaikeuttavat hänen eloaan lapsesta lähtien. Hänen paras kaverinsa on usein kapinallinen Shawn Hunter, jonka vanhemmat eivät kykene elättämään poikaansa, mutta hänellä on paljon tyttöystäviä, mitä Cory usein kadehtii. Coryn isä ja äiti ovat työtätekeviä vanhempia, jotka yrittävät ansaita kohtuullisen elannon elättääkseen kolmea lasta, sarjan lopussa jo neljää. Lapsista vanhin on Eric. Hän on hauska, komea ja usein ei kovin älykäs, ja hän yrittää kaikin keinoin pysyä erossa pikkuveljestään Corystä. Kolmikon nuorin on Morgan, joka joskus käyttää asemaansa saadakseen, mitä haluaa, ja pitää veljiään tyhminä ja toivottomina.
Itsepäisyytensä ja laiskuutensa takia Cory kohtaa usein vaikeuksia koulussa, ja hänen opettajansa ja naapurinsa George Feeny ohjaa häntä niin arkena kuin vapaa-ajallakin. Cory yrittää kovasti selviytyä koulunkäynnistä, ja lopulta hän saavuttaa tavoitteensa. Sarjan aikana Cory tapaa Topanga Lawrencen, joka on hänen ensirakkautensa ja lopulta vaimo. Coryn ja Topangan suhde nousee sarjan edetessä yhä keskeisemmäksi, kunnes viimeisellä tuotantokaudella he menevät naimisiin ja heidän lisäkseen Shawn ja Eric muuttavat Philadelphiasta New Yorkiin.
Katsojaluvut.
Kausikohtaiset katsojaluvut perustuvat ABC:llä esitettyihin jaksoihin.
Uinnin lyhyen radan Euroopan-mestaruuskilpailut 1998

Uinnin lyhyen radan Euroopan-mestaruuskilpailut järjestettiin vuonna 1998 toisen kerran. Kilpailut pidettiin Englannin Sheffieldissä Ponds Forgen uintikeskuksessa 11.–13. joulukuuta. Kilpailujen järjestäjänä toimi Euroopan uimaliitto LEN. Kilpailuihin osallistui 355 uimaria 34 maasta ja niissä tehtiin yhteensä kuusi maailmanennätystä ja viisi Euroopan ennätystä.
Mitalitaulukko.
      Isäntämaa
Joutilaat

Joutilaat on Susanna Helken ja Virpi Suutarin ohjaama vuonna 2001 ensi-iltansa saanut seurantadokumentti työttömistä nuorista miehistä. Elokuva sai myös huomiota kansainvälisesti palkittuna: Nordisk Panorama, Århus, Tanska 2001: Pohjoismaiden parhaan dokumenttielokuvan palkinto, International Filmmaker Film Festival, Milano, Italia 2002: 1. palkinto (5 000 €), Media&amp;Message 2003: Grand Prix ja asiaohjelmien pääpalkinto.
Elokuva sai Jussi-palkinnon parhaasta dokumenttielokuvasta v. 2002.
Dokumenttielokuva sijoittuu vuosituhannen vaihteen Kainuuseen, Suomussalmen kuntaan, jossa työttömyys vallitsee elämää. Dokumentti seuraa kolmen, juuri täysi-ikäisen kaveruksen, Lötkön (Jaakko Lähdesmäki), Bodin (Tero Kinnunen) ja Hapan (Harri Moilanen) elämää itsenäistymisen kynnyksellä, jotka yrittävät selvitä päivä kerrallaan arjen haasteissa. Dokumentissa seurataan kuinka nuoret viettävät aikaansa ystäviensä ja perheensä seurassa ja kuinka nuoret yrittävät päästä työelämään kiinni valitettavan huonolla menestyksellä. Dokumentissä näytetään korutonta kertomaa arjesta joka sisältää paljon joutenoloa, pillurallia, kiroilua ja alkoholinkäyttöä. Elokuvassa käydään Suomussalmen lisäksi myös pääkaupunkiseudulla ja Sotkamon Naapurinvaaralla. 
Dokumentin päähenkilöistä Harri Moilanen ja Tero Kinnunen asuvat edelleen Suomussalmella.Yksi pääösan esittäjistä, Jaakko Lähdesmäki on kuollut. 
Dokumentin ensi-ilta järjestettiin Helsingin Kino Andorrassa joulukuussa vuonna 2001.
Aiheesta muualla.
Arvosteluita:
Steve Billirakis

Steve Billirakis (s. 23. toukokuuta 1986) on yhdysvaltalainen pokeriammattilainen. Voittaessaan vuoden 2007 World Series of Pokerin ensimmäisen turnauksen ($ 5,000 World Championship Mixed Hold'em) hänestä tuli WSOP-historian nuorin voittaja 21 vuoden ja 10 päivän ikäisenä. Voitostaan Billirakis ansaitsi 536 287 dollaria. Muutenkin Billirakis pelasi vuoden 2007 WSOP:ssa hyvin saavuttaen viisi rahasijaa.
Ennen WSOP:ta Billirakis oli menestynyt erityisesti nettipelaajana, hänellä on useita onlineturnausvoittoja. Netissä hän pelaa nimimerkeillä "MrSmokey1" ja "Mustbcrayz".. Liveturnauksissa hän on ollut kahdesti kolmas: British Columbia Poker Championshipsissa marraskuussa 2005 ja Conquest of Paradise Island -turnauksessa toukokuussa 2006. Turnauksista hän ansaitsi 102 000 Kanadan dollaria ja 150 000 Yhdysvaltain dollaria.
Elokuussa 2007 Billirakiksen pokeriuran turnausansiot ylittivät 0,8 miljoonaa dollaria.
Steppaillen

Steppaillen on suomalaisen muusikon Kauko Röyhkän debyyttialbumi, joka julkaistiin vuonna 1980. Albumista julkaistiin remasteroitu ja bonuskappaleilla täydennetty CD-versio vuonna 2003. Bonuskappaleista ”Bossanova” oli ehdolla Syksyn Säveleen vuonna 1980, mutta se ei päässyt loppukilpailuun. Se on aikaisemmin julkaistu samannimisellä kokoelma-LP:llä vuonna 1985. Live-esitykset ovat peräisin Yleisradion Härmärock-konsertista 23. joulukuuta 1980.
Levyn kannen on suunnitellut Renne Angelvuo. Röyhkä näki valmiin tuotoksen vasta kauppojen hyllyllä, eikä ollut lopputulokseen täysin tyytyväinen. ”Pienet kuvat ovat ok, mutta lärvikuvani on idioottimainen. Ehkä osittain kannenkin takia minua alettiin pitää ärsyttävänä”, Röyhkä kommentoi hänelle tuntemattomaksi jääneen taiteilijan kansikuvaa reilut kaksikymmentä vuotta myöhemmin.
Levyllä soittavat Riku Mattila ja Heikki Tikka, jotka myöhemmin muodostivat Kauko Röyhkä &amp; Narttu -yhteen pohjan. Röyhkällä oli tuolloin turkulainen Narttu-yhtye, joten Mattila ei tahtonut levyä julkaistavan nimellä Kauko Röyhkä &amp; Narttu. Mattila ei halunnut myöskään soittajatietoja levylle, ja hänet on merkitty levyn tuottajaksi salanimellä Raimo Mittala. 
Kappaleet.
Kaikkien kappaleiden sävellykset ja sanoitukset Kauko Röyhkä, paitsi A1 ”Ihmisen paras ystävä” säv. Ilkka Laru ja Röyhkä, B7 ”Terveisiä kalojen maailmasta” säv. Lou Reed.
Carpineto Romano

Carpineto Romano on kunta Italiassa noin 60 kilometrin päässä Roomasta. Sen väkiluku on noin 4 500 ja pinta-ala on 86 km². 
Paavi Leo XIII on syntynyt Carpiteno Romanossa.
Paavo Korhonen (hiihtäjä)

Paavo Jaakko Matias Korhonen (5. kesäkuuta 1928 Joutseno – 29. syyskuuta 2019 Lappeenranta) oli suomalainen yhdistetyn hiihdon maailmanmestari. 
Korhonen sijoittui olympialaisissa neljänneksi Oslossa 1952 ja Cortina d'Ampezzossa 1956 sekä yhdeksänneksi Squaw Valleyssä 1960. Falunin MM-kilpailuissa 1954 hän sijoittui 12:nneksi. Hän voitti yhdistetyn Holmenkollenin kisat vuonna 1957 ja seuraavana vuonna maailmanmestaruuden Lahdessa. Salpausselän Kisoissa hän voitti vuonna 1954. Suomen-mestaruuden hän voitti vuosina 1951, 1954, 1956, 1957 ja 1960. Korhonen oli Suomen joukkueen lipunkantaja Squaw Valleyn olympialaisissa 1960. 
Nuohoojana ja sähköasentajana työskennelleen Korhosen pituus oli 171 cm. Hän edusti Joutsenon Kullervoa.
Alan Johnston

Alan Graham Johnston (s. 17. toukokuuta 1962) on brittiläinen, BBC-yhtiölle työskentelevä toimittaja. Islamin armeija -niminen ryhmä miehiä kaappasi Johnstonin 12. maaliskuuta 2007 hänen ollessaan palaamassa töistä kotiin. Hänet vapautettiin aikaisin keskiviikko-aamuna 4. heinäkuuta 2007 oltuaan kidnapattuna 114 päivää eli lähes neljä kuukautta.
Johnstonin vapauttamiseksi kampanjoitiin maailmanlaajuisesti ja muun muassa BBC:n verkkoadressissa lähes 200 000 ihmistä vaati toimittajan vapauttamista. Johnsonin vapauttamiseen johti muslimioppineiden väliintulo. Vapautus oli osa vankien vaihtoa.
Johnstonia pidettiin neljässä eri piilopaikassa. 1. toukokuuta hänen kaappaajansa julkaisivat hänestä videon internetiin. Viikkoa myöhemmin kaappaajat ilmoittivat palestiinalaisen "al-Quds"-lehden mukaan haluavansa Palestiinan hallitukselta maa-alueen, lunnaita ja yhden vangin vapauttamista Jordanian vankilasta. Kesäkuun alussa julkaistiin toinen video. Johnston sai tietoa ulkomaailmasta radion välityksellä, kuuntelemalla BBC:n maailmanpalvelun lähetyksiä.
Lähes kaikki palestiinalaiset julkisesti esiintyneet tahot, myös Hamas, Fatah ja useat poliitikot, virkamiehet ja kansalaiset tuomitsivat kaappauksen. He katsoivat kidnappauksen vahingoittavan vakavasti palestiinalaisten mainetta ja heidän ajamaansa asiaa. Johnston oli pidetty palestiinalaisten keskuudessa, ja hänen katsottiin toimittavan maailmalle tietoja, jotka muuten jäisivät kertomatta.
Dirk Schlächter

Dirk Schlächter (s. 15. helmikuuta 1965 Bad Nauheim, Länsi-Saksa) on saksalainen muusikko ja Gamma Ray -yhtyeen basisti.
Nuoruus.
Schlächter aloitti musiikkiharrastuksen kahdeksanvuotiaana kun hän aloitti musiikkikoulun. Kitaransoiton hän aloitti 11-vuotiaana, kun hän sai ensimmäisen akustisen kitaransa. 19 vuoden iässä hän kuitenkin vaihtoi kitaran soittamisen bassoon.
Ura.
Gamma Ray.
Schlächter palasi soittamaan kitaraa 25 vuoden iässä liittyessään power metal -yhtye Gamma Rayhin. Vuonna 1989 ilmestyneessä "Heading for Tomorrow" -albumissa Dirk soitti vierailijana kahteen kappaleeseen kitaraosuudet ja vuonna 1991 tehdyllä toisella albumilla "Sigh No More" hän liittyi virallisesti yhtyeeseen.
Vuonna 1996 Land of the Free -kiertueen jälkeen yhtyeessä tapahtui muutoksia. Jan Rubach lähti yhtyeestä ja Schlächter siirtyi soittamaan bassoa. Schlächter on Kai Hansenin lisäksi yhtyeen ainut jäsen, joka on soittanut kaikilla albumeilla. 
Neopera ja Avalanch.
Gamma Rayn lisäksi Schlächter soittaa saksalaisessa sinfonista metallia soittavassa yhtyeessä Neopera. Yhtye on julkaissut albumin "Destined Ways" vuonna 2014. Syksyllä 2018 hän liittyi myös yhtyeeseen Avalanch, jonka kanssa hän on levyttänyt albumin "El secreto" (2019).
Hurrikaani Fran

Hurrikaani Fran oli kuudes nimetty trooppinen myrsky vuoden 1996 Atlantin hurrikaanikaudella ja tuon kauden kolmas trooppinen hirmumyrsky. Saffirin–Simpsonin hurrikaaniasteikolla se luokiteltiin 3. luokkaan. Myrsky aiheutti tuhoja lähinnä Yhdysvaltojen itäosassa, jossa 26 henkeä sai surmansa. Aineellisia vahinkoja arvioitiin kertyneen kolmen miljardin sen aikaisen Yhdysvaltain dollarin edestä.
Fran kehittyi melko hitaasti, osittain siksi, että se seurasi sitä ennen kehittynyttä hurrikaani Eduardia, joka vaikutti ilmakehän virtauksiin Franin kehitysalueella. Fran ylitti Atlantin viidessä päivässä melko suoraan lännestä itään. Se saapui Pienille-Antilleille 27. elokuuta ja voimistui trooppiseksi myrskyksi. Se voimistui hurrikaaniksi 29. elokuuta, mutta heikkeni takaisin trooppiseksi myrskyksi jo seuraavana päivänä. 
31. elokuuta Eduard oli ehtinyt kauas, ja Fran voimistui uudelleen hurrikaaniluokkaan. Ohittaessaan Bahamasaaret 3. syyskuuta Fran oli voimistunut Saffirin–Simpsonin 3. luokkaan, ja sen tuulet puhalsivat 51 m/s. Voimakkaimmillaan Fran oli seuraavana päivänä Floridan edustalla: maksimituulennopeudeksi arvioitiin 54 m/s, ja epäviralliset puuskamittaukset ovat näyttäneet yli 60 m/s:ä. Satelliittikuvista nähtiin, että Fran oli harvinaisen laaja-alainen hurrikaani.
Valtaistuin

Valtaistuin on monarkisissa hallintojärjestelmissä valtion päämiehen virallinen istuin, joka on käytössä yleensä vain virallisten seremonioiden aikana. Muita korkeammalla istuminen on voimakkaan vallankäytön vertauskuva. Valtaistuin esittää kuvaannollisesti hallitsijan valta-asemaa.
Yksi vanhan ajan kuuluisimmista valtaistuimista on niin sanottu Minoksen valtaistuin Kreikan Knossoksessa. Kreikkalaiset omaksuivat 7. vuosisadalta eaa. alkaen itämaisen tavan, että valtaistuin koristeltiin erityisen komeaksi. Antiikin aikana saattoi valtaistuimia olla varattuna myös jumalille, kuten Rooman keisarin valtaistuimen vieressä ollut jumalatar Roman istuin. Istuinten koristeina olivat kruunu ja valtikka. Myöhempien aikojen Euroopan ulkopuolisten maiden tunnettuja valtaistuimia olivat Persian šaahin riikinkukko-valtaistuin ja Länsi-Afrikan Ašantin kultainen valtaistuin.
Valtaistuin kuuluu myös uskonnolliseen kielenkäyttöön. Raamatussa puhutaan sekä Jumalan että Saatanan valtaistuimesta. Valtaistuimelle nousemisella tarkoitetaan usein Jeesuksen toista tulemista. Keskiajalla käsite Salomon valtaistuin alkoi merkitä Maria-symbolia, jossa valtaistuimelle johtavat portaat olivat siihen kuuluvia hyveitä. Nykyinen Pietarin valtaistuin taas on paaviuden vertauskuva.
Super Aguri SA07

Super Aguri SA07 oli F1 -auto, jota Super Aguri -talli käytti kaudella 2007. Auton suunnitteli Peter McCool ja kilpakuljettajina toimivat japanilainen Takuma Satō ja britti Anthony Davidson.
Teknisiä tietoja.
&lt;br clear="all"&gt;
Formula 1 -tulokset.
Lihavointi tarkoittaa paalupaikkaa ja "kursivointi" kilpailun nopeinta kierrosta.
El Nogal Clubin pommi-isku

El Nogal Clubin pommi-isku tapahtui Kolumbian pääkaupungissa Bogotássa 7. helmikuuta 2003. Isku tehtiin paikalle saapuneiden yhdysvaltalaistutkijoiden mukaan räjäyttämällä 200 kilogrammaa räjähdettä sisältävä auto El Nogal Clubin autotallissa, suoraan ravintolan ja baarin alapuolella. Iskussa 36 ihmistä menetti henkensä ja yli sata, tai toisen lähteen mukaan yli 200, haavoittui. Pommi-iskun aikana sisällä klubilla oli noin 600 ihmistä.
Isku oli pahin yli vuosikymmeneen kolumbialaisessa kaupungissa. Kolumbian hallitus syytti iskusta terroristiryhmä FARC:in kapinallississejä. FARC on kieltänyt olevansa iskun takana ja sanonut sen olen valtioterrorismia.
Pesäpallon Suomen Cup

Pesäpallon Suomen Cupia on useiden muiden palloilulajien tapaan pelattu aikoinaan pesäpallossa. Sitä pelattiin miesten osalta yhteensä parikymmentä vuotta. Nämä pelivuodet olivat 1969-1989. 
Kilpailu oli jatkoa Pesäpallon Maakunta Cupille, jota pelattiin 1957–68 piirijoukkueiden välisenä.
Menestynein joukkue Cupissa on sen ensimmäisen mestaruuden vienyt Kouvolan Pallonlyöjät, joka voitti mestaruuden kolmesti (myös 1977 ja 1983) ja pelasi loppuottelussa kaikkiaan viisi kertaa. Seinäjoen Maila-Jussit pelasi neljä kertaa loppuottelussa voittaen kaksi mestaruutta. Voitot tulivat peräkkäisinä vuosina: 1973 ja 1974. Etelä-Pohjanmaan joukkueista kahteen mestaruuteen ylsi myös Vimpelin Veto. Muita kahden mestaruuden seuroja ovat Oulun Lippo, Kankaanpään Maila, Ulvilan Pesä-Veikot ja Hyvinkään Tahko. Itä-Suomen joukkueiden mestaruudet jäivät Kouvolaa lukuun ottamatta vähiin. Vain Siilinjärven Ponnistus onnistui vuonna 1985 voittamaan loppuottelussa edellisvuoden mestarin, Vaasan Mailan.
Viimeisin Suomen Cup käytiin kaudella 1989, jolloin mestaruuden voitti Haapajärven Kiilat. Se päihitti finaalissa Koskenkorvan Urheilijat lukemin 7–6. Naisissa Suomen Cup pelattiin ensimmäisen kerran vuonna 1979 ja viimeisen kerran vuonna 1992, mutta epävirallista Suomen Cupia on pelattu vielä 2000-luvullakin.
Ängelmät

Ängelmät eli sutiängelmät ("Thalictrum") on leinikkikasvien suku, johon kuuluu 120–200 lajia. Sen lajeja on vaikea erottaa toisistaan.
Ängelmät ovat melko suurikokoisia lehdoissa ja rannoilla kasvavia ruohovartisia kasveja. Vaikka ängelmät ovat myrkyllisiä, niitä on käytetty rohdoskasveina ja niinpä jotkin lajit ovat levinneet Suomeen muinaistulokkaina. Lehtoängelmää kasvatetaan puutarhakasvina. Suomessa yleisin ängelmälaji on keltaängelmä ("Thalictrum flavum").
Ängelmät ovat monien perhosten suosimia ravintokasveja.
Tony Rominger

Tony Rominger (s. 27. maaliskuuta 1961 Vejle, Tanska) on sveitsiläinen uransa päättänyt maantiepyöräilijä, joka kilpaili ammattilaisena vuosina 1986–1997. Hän voitti kolmesti Espanjan ympäriajon peräkkäisinä vuosina 1992, 1993 ja 1994 sekä Italian ympäriajon 1995. Rominger haastoi Miguel Indurainin yksinvallan Ranskan ympäriajossa vuonna 1993 sijoittuen lopulta toiseksi ja voittaen maillot à pois -paidan parhaana mäkimiehenä. Vuonna 1994 Rominger paransi kahdesti tunninajon maailmanennätystä päätyen tulokseen 55,291 km. Hän lopetti uransa vuonna 1997 murrettuaan solisluunsa Ranskan ympäriajossa.
Verkkosalkku

Verkkosalkku on Savonia-ammattikorkeakoulun, eräiden muiden oppilaitosten sekä Pc Soft Ky:n ja Mindcom Oy:n kehittämä ja käyttämä verkko-oppimisympäristö.
Verkkosalkku on toteutettu useiden oppilaitosten ja yritysten yhteistyönä. Ensimmäisten versioiden toteutusta oli rahoittamassa mm. EU:n rakennerahasto ja Tekes. Verkkosalkku-tuotteen kehitysprojektit on valittu kahdesti EU:n Best Practice- julkaisuun, viimeksi vuonna 2007. Verkkosalkusta on julkaistu myös kaupallinen versio.
Savonia-ammattikorkeakoulussa ollaan nykyään pitkälti luovuttu Verkkosalkusta. Pohjois-Savon korkeakoulukonsortiossa toteutettiin vuonna 2006 selvitys Savonian ja Kuopion yliopiston verkko-oppimisalustayhteistyöstä, mihin kuului yhteisen Moodle-testipalvelimen hankinta. Selvityksen pohjalta yksiköt ovat alkaneet siirtyä Moodlen käyttöön opetuksessa. Verkkosalkkua käytettiin vuoden 2008 alussa aktiivisesti enää Iisalmessa.
Drain You

"Drain You" on grungeyhtye Nirvanan kappale, joka julkaistiin yhtyeen "Nevermind"-albumilla vuonna 1991.
Nirvanan keulahahmo Kurt Cobain on sanonut, että kappale on hänen mielestään "Smells Like Teen Spirit" -kappaleen lisäksi yksi albumin parhaita kappaleita. Hän on myös sanonut, että hän nautti soittaa kappaletta livenä. Kappale aloittikin useita yhtyeen konsertteja "Nevermind"-albumin jälkeisellä kiertueella. Jälkeenpäin Cobain mainitsi kappaleen liian ylituotetuksi sillä se sisälsi jopa kuusi versiota samasta kitarariffistä.
Kappale alkaa "puhtaalla" kitarariffillä, joka vaihtuu säkeistön alettua säröiseksi. Toisen kertosäkeen jälkeisen kohdan aikana Cobain puristelee lasten pehmoleluja studiossa, ja soittelee kitarariffejä aina välillä. Sitten kappale jatkuu normaalilla säkeistön riffillä. Kappaleessa käytetään B, D#, G#, C#, F# - E -C -sointuja.
Kappale löytyy Rock Band 2- pelin soundtrackilta.
Birkenhead

Birkenhead on kaupunki Englannin länsirannikolla Wirralin niemimaalla. Kaupunki sijaitsee Merseyjoen rannalla vastapäätä Liverpoolia. Birkenhead on ollut tunnettu merisatamastaan ja laivanrakennusteollisuudestaan.
Vuonna 2001 Birkenheadin asukasluku oli 83 729. Vielä sata vuotta aiemmin vuonna 1901 asukkaita oli 110 912 ja vuonna 1951 peräti 142 501.
Birkenhead kuuluu Wirralin metropolikuntaan Merseysidessa. Ennen vuotta 1974 se kuului Cheshiren kreivikuntaan. Se on myös osa Liverpoolin metropolialuetta, jossa asuu noin 2,2 miljoonaa ihmistä.
Kaupungin merkittävin jalkapalloseura on Tranmere Rovers FC, joka tällä hetkellä pelaa Englannin Kakkosliigassa eli neljänneksi korkeimmalla sarjatasolla.
Liikenne.
Birkenheadiin rakennettiin Euroopan ensimmäinen katuraitiotie, joka avattiin 29. elokuuta 1860. Raitiovaunujen voimanlähteenä olivat tällöin vielä hevoset. Vanha entisöity raitiovaunu on nykyisin nähtävillä "Woodsiden" lauttaterminaalissa. 
Birkenhead ja Liverpool olivat ensimmäiset Luoteis-Englannin taajamat, joiden välille rakennettiin maanalainen rautatielinjasto. Kaupunkeja yhdistävä, Merseyjoen alittava "Mersey Railway" -tunneli avattiin 1886. Nykyisin linjasto on osa Merseyrailin Wirral Linea. Kaupunkeja yhdistää myös 1934 avattu "Queensway"-maantietunneli.
Esikaupunkialueet.
Bidston, Claughton, Noctorum, Oxton, Prenton, Rock Ferry, Tranmere, Woodchurch ja Woodside
Pentti Hanski

Pentti Vilho Juhani Hanski (25. huhtikuuta 1924 Kotka – 7. maaliskuuta 1997 Helsinki) oli MTV Oy:n (aiemmin Oy Mainos-TV-Reklam Ab) ensimmäinen toimitusjohtaja vuosina 1957–1984.
Pentti Hanski suoritti valtiotieteiden kandidaatin tutkinnon Helsingin yliopistossa ja harjoitti jatko-opintoja muun muassa Asla-stipendiaattina Yhdysvalloissa 1958.
Hanski toimi 1950-luvulla ennen televisiouraansa Talouselämä-lehden toimitussihteerinä, Taloudellisen tiedotustoimiston toimittajana, Tavaraselosteliiton asiamiehenä sekä 1954–1956 Mainostajien liiton (silloin Suomen Ilmoittajat ry) toimitusjohtajana. Viimeksi mainitussa tehtävässä on nyt hänen tyttärensä Ritva Hanski-Pitkäkoski.
Hanskin vanhemmat olivat kauppiaita. Hänen puolisonsa oli vuodesta 1952 lehtori Terttu Hanski. Heillä on kolme lasta, jotka ovat kaikki juristeja.
Viidensadan neuvosto

Viidensadan neuvosto ("Conseil des Cinq-Cents") oli Ranskan kaksikamarisen parlamentin alahuone vuosina 1795–1799, vuoden III perustuslain ja direktorion aikana. Ylähuoneen nimitys oli vanhojen neuvosto ("Conseil des Anciens").
Viidensadan neuvostoon kuului 500 edustajaa, joiden oli oltava vähintään 25-vuotiaita (raja nostettiin 30 vuoteen vuonna 1799). Lait vaativat parlamentin molempien kamarien hyväksynnän, mutta vain viidensadan neuvostolla oli aloiteoikeus. Lainsäädännön lisäksi viidensadan neuvoston tuli laatia kymmenen nimen ehdokaslista, jolta vanhojen neuvosto valitsi direktoriohallituksen viisi jäsentä. Molempien kamarien edustajista valittiin vaaleissa aina kolmasosa kerrallaan vuoden välein. Ensimmäiset vaalit olivat 12. lokakuuta 1795. Kaksi kolmasosaa ensimmäisistä edustajista tuli toimintansa lopettaneesta kansalliskonventista. Viidensadan neuvosto kokoontui Pariisin Tuileries'n palatsissa.
Viidensadan neuvoston toiminta päättyi brumairekuun 18. päivän vallankaappaukseen. Parlamentin molemmat kamarit kutsuttiin 10. marraskuuta 1799 istuntoon Pariisin ulkopuolelle Saint-Cloud’n palatsiin, missä niiden piti hyväksyä direktorion ja samalla itsensä lakkauttaminen sekä vallan luovuttaminen kolmihenkiselle konsulaatille, jonka ensimmäisenä konsulina oli kaappausta johtanut kenraali Napoléon Bonaparte. Viidensadan neuvosto kieltäytyi hyväksymästä päätöstä, jolloin sotilaat hajottivat sen, minkä jälkeen vanhojen neuvosto siunasi vaaditut päätökset.
Merihistoriallinen museo

Merihistoriallinen museo () on museo Ruotsin pääkaupungissa Tukholmassa. Se sijaitsee Ladugårdsgärdetin kaupunginosan alueella. Museo esittelee Ruotsin kauppamerenkulun, laivanrakennuksen ja meripuolustuksen historiaa, ja se on yksi Ruotsin valtion kolmesta merihistoriallisesta museosta. Museoon on ilmainen sisäänpääsy. 
Klassistinen museorakennus rakennettiin vuosina 1933–1935, ja sen suunnittelusta vastasi ruotsalainen arkkitehti Ragnar Östberg. Se rakennettiin Tukholman vuoden 1930 messujen näyttelyalueen paikalle. Käyttöön museo vihittiin 28. toukokuuta 1938. Museon rakentamisen teki mahdolliseksi Knut ja Alice Wallenbergin säätiön antama rahalahjoitus.
Näytteillä museossa on muun muassa useita yksityiskohtaisia malleja 1700-luvun aluksista sekä kajuutta kuningas Kustaa III:n "Amphion"-huvijahdista. Museoon on myös sijoitettu Pohjoismaiden suurin merikirjasto. Museon ulkopuolella on Nils Sjögrenin suunnittelema pronssinen patsas "Sjömannen". Se pystytettiin toisessa maailmansodassa kuolleiden ruotsalaismerimiesten muistoksi vuonna 1953. 
Aiheesta muualla.
[[Luokka:Ruotsin merenkulkumuseot]
Bill Guerin

Bill Robert Guerin (s. 9. marraskuuta 1970 Worchester, Massachusetts) on yhdysvaltalainen entinen ammattilaisjääkiekkoilija. Hän pelasi laitahyökkääjänä yhteensä 1 263 ottelua kahdeksantoista NHL-kauden aikana. Urallaan Guerin voitti Stanley Cupin 1995 ja 2009, oli n arvokkain pelaaja 2001 saavutti maajoukkueessa olympiahopeaa 2002 ja maailmancup kultaa 1996. Guerin toimii nykyisin NHL-joukkue Minnesota Wildin toimitusjohtajana.
Ura.
New Jersey Devils varasi Guerinin viidentenä vuonna 1989. Hän liittyi New Jerseyn kokoonpanoon loppukaudesta 1991–1992 ja vakuutti paikkansa joukkueessa pudotuspeleissä . Guerin pelasi seitsemän kauden aikana New Jerseyssä. Vuonna 1995 hän oli mukana joukkueen voittaessa Stanley Cupin.
Guerin myytiin Edmonton Oilersiin Valeri Zelepukinin kanssa kesken kauden 1997–98 vaihdossa Jason Arnottiin ja Bryan Muiriin ja sieltä Boston Bruinsiin kaudella 2000–01 vaihdossa Anson Carteriin ja kahteen varausoikeuteen . Carter pelasi samalla kaudella Bostonin edustajana ensimmäistä kertaa ssa ja ansaitsi ottelun parhaan pelaajan palkinnon tehtyään pisteet 3+2 . Seuraavalla kaudella Bostonissa Guerin ampui peräti 41 maalia ja valittiin kauden päätteeksi .
Guerin siirtyi vapaana pelaajana Dallas Starsin joukkueeseen kesällä 2002. Kahden kauden ajan Guerin oli Dallasin johtavia pistemiehiä. jälkeisenä kautena Guerinin pistesaldo pieneni selvästi ja miehen otteisiin pettyneenä Dallas osti hänen sopimuksensa ulos kesäkuussa 2006 maksamalla kaksi kolmasosaa hänen tulevasta 5,1 miljoonan dollarin vuosipalkasta . Dallasin aikanaan hän pelasi kahdesti tähdistöottelussa .
Guerin teki Dallasin ostettua miehen sopimuksen ulos St. Louis Bluesin kanssa. Hän sai Edmontinista tutun Doug Weightin rinnalla uutta tuulta uraansa ja valittiin neljännen kerran urallaan tähdistöotteluun . St. Louis kuitenkin myi Guerinin eteenpäin San Jose Sharksiin Ville Niemisestä, Jay Barriballista ja varausvuorosta . San Josessa Guerin pelasi vain loppukauden ja hän teki kesällä 2007 kahden vuoden sopimuksen New York Islandersin kanssa . Guerinistä tuli joulukuussa 2008 79. pelaaja NHL:n historiassa, joka on tehnyt 400 maalia runkosarjassa. Maali syntyi ajassa 42.34 Toronto Maple Leafsia vastaan pelatussa ottelussa Vesa Toskalan selän taakse.
Islandersista Guerin siirtyi kaupassa Pittsburghiin maaliskuussa 2009. Pittsburgh ei uusinut kauden päätteeksi Guerinin sopimusta ja hänestä tuli vapaa pelaaja. Ennen kauden alkua Guerin osallistui Philadelphia Flyersin harjoitusleirille, mutta Phildelphia ei tehnyt sopimusta hänen kanssaan.
Guerin edusti maajoukkuetasolla Yhdysvaltoja. Hän pelasi maajoukkueessa kolmissa olympialaisissa ja kerran World Cupissa. Guerin voitti vuoden 1996 maailmancupin ja hopeaa vuoden 2002 talviolympialaisista.
6. joulukuuta 2010 Guerin ilmoitti lopettavansa uransa.
Ad Wolgast

Ad Wolgast, alun perin Adolph Wolgust, (8. helmikuuta 1888 Cadillac, Michigan – 14. huhtikuuta 1955 Camarillo, Kalifornia) oli yhdysvaltalainen kevyen sarjan ammattinyrkkeilijä ja maailmanmestari. 
Ad Wolgast saavutti maailmanmestaruutensa vuonna 1910 ottelussa tanskalaissyntyistä Fighting Nelsonia vastaan. Hän menetti maailmanmestaruutensa vuonna 1912 Willie Ritchielle. Hänellä oli hyökkäävä tyyli ja kova iskunsietokyky. Vanhempana hänen kerrotaan kärsineen muistinmenetyksestä.
Luis García Fernández

Luis García Fernández (s. 6. helmikuuta 1981 Oviedo, Oviedon maakunta, Espanja) on espanjalainen jalkapalloilija, pelipaikaltaan hyökkääjä. Hän edustaa meksikolaista Tigres UANLia.
Ura.
García pelasi juniorina Real Oviedon ja La Brañan joukkueissa. 18-vuotiaana hän siirtyi Real Madridiin ja pelasi ammattilaisuransa ensimmäiset vuodet 2000–2003 seuran B- ja C-joukkueissa. Edustusjoukkueessa hän pelasi ainoastaan yhden Espanjan cupin ottelun.
Kaudeksi 2003–2004 García siirtyi Real Murciaan ja teki ensiesiintymisensä Espanjan pääsarjassa Primera Divisiónissa 31. elokuuta 2003 ottelussa Celta Vigoa vastaan. Pääsarjauransa ensimmäisen maalin hän teki samassa ottelussa rangaistuspotkulla ja viimeisteli kauden aikana yhteensä 11 maalia, jotka eivät kuitenkaan riittäneet pelastamaan Murciaa putoamiselta Segunda Divisióniin. Kauden 2004–2005 García pelasi Mallorcassa ja teki niin ikään 11 maalia.
García siirtyi Espanyoliin ennen kautta 2005–2006. Samalla kaudella Espanjan cupin loppuottelussa hän teki kaksi maalia, kun Espanyol voitti Real Zaragozan 4–1. Kaudella 2006–2007 García pelasi Espanyolin paidassa Uefa-cupin loppuottelussa toista espanjalaisjoukkuetta Sevillaa vastaan.
Espanjan maajoukkueessa García debytoi kesäkuun 2007 EM-karsintaotteluissa Latviaa ja Liechtensteinia vastaan.
Löytöeläin

Löytöeläin on irrallaan tavattu lemmikkieläin, joka voi olla karannut omistajaltaan tai jonka omistaja on jättänyt heitteille. Löytöeläin voi olla myös lemmikkieläimen irrallaan syntynyt jälkeläinen. 
Omistajan löytäminen helpottuu, mikäli eläimellä on tunnistusmerkintä. Tunnistusmerkintä on joko tatuointi tai mikrosiruistute. Tatuointi löytyy useimmiten korvasta, mutta myös nivusista tai huulen sisäpinnalta. Tunnistus- eli istute ei näy ulospäin. Sirun tiedot voidaan lukea vain lukulaitteella, joita on muun muassa eläinlääkäreillä, Kennelliiton kouluttamilla tunnistusmerkitsijöillä ja viranomaisilla. 
Suomessa.
Suomessa kunnilla on velvollisuus huolehtia löytöeläimistä. Mikäli kunnalla itsellään ei ole tiloja ja resursseja hoitaa alueensa löytöeläimiä, ne voivat ostaa talteenottopaikan palvelut alan yrittäjiltä, esimerkiksi kenneleiltä. Eläintä pitää säilyttää 15 vuorokautta. Tänä aikana omistajalla on mahdollisuus lunastaa omistamansa eläin takaisin säilytys- ja hoitokuluja vastaan. Mikäli omistajaa ei löydy eläin myydään, lahjoitetaan tai lopetetaan.
Kennelliitto ylläpitää omistajarekisteriä tunnistusmerkityistä koirista. Tiedot luovutetaan viranomaisille faksilla. Myös Kissaliitolla on oma rekisterinsä rotukissojen mikrosiruista. Eläinlajista- ja rodusta riippumaton mikrosirunumerohakupalvelu löytyy osoitteesta Siruhaku.fi. Siruhaku.fi perustuu eläinklinikoiden tietokantoihin.
Suomen Eläinsuojelulaki 4.4.1996/247.
"Talteenotetut eläimet" 
" Kunnan on huolehdittava alueellaan irrallaan tavattujen ja talteenotettujen koirien ja kissojen sekä muiden vastaavien pienikokoisten seura- ja harrastuseläinten tilapäisen hoidon järjestämisestä." 
" Talteenotettua eläintä on säilytettävä vähintään 15 päivän ajan, minkä jälkeen kunnalla on oikeus myydä, muutoin luovuttaa tai lopettaa eläin." 
" Kunnalla on oikeus periä eläimen omistajalta tai haltijalta korvaus eläimen talteenotosta, hoidosta ja mahdollisesta lopettamisesta aiheutuneista kustannuksista." 
" Jos poliisille on tehty metsästyslain (615/93) 55 §:ssä tarkoitettu ilmoitus koiran talteenotosta, tulee poliisin ilmoittaa talteenotosta kunnan löytöeläinten talteenottopaikkaan."
Kansliapäällikkö

Kansliapäällikkö on Suomen valtionhallinnossa ministeriön korkein virkamies, eräiden tuomioistuinten kanslian (esittelijöiden ja avustavan henkilökunnan) päällikkö tai kunnallishallinnossa kaupungin tietynlaisen hallintoyksikön päällikkö. Myös tasavallan presidentin kansliassa toimii kansliapäällikkö. Hän johtaa organisaationsa hallinnollista työtä. Esimerkiksi ministeriön toimintaa kansliapäällikkö johtaa parlamentaarisen vastuun kantavan ministerin alaisuudessa. Ulkoasiainministeriön ja valtiovarainministeriön kansliapäällikköinä toimivat valtiosihteerit.
Kansliapäälliköt nimitetään Suomessa ja monissa EU-maissa usein virkaan poliittisin perustein. Suomessa on myös muista EU-maista poiketen pakastevirkoja, jossa viran haltija säilyttää aiemman virkansa. Muissa maissa viran haltija luopuu entisestä virasta. Kansliapäälliköllä voi olla enemmän valtaa kuin heikolla ministerillä. Ministeriön kansliapäällikön nimittää valtioneuvosto asianomaisen ministeriön esityksestä. 
Kansliapäällikkö-nimikkeellä käännetään usein eräissä muissa maissa käytetyt henkilöstön päällikkö -nimitykset. Esimerkiksi Yhdysvaltain presidentin henkilöstön päällikön virka-asema "Chief of Staff" käännetään usein kansliapäälliköksi.
Hal ja iso rakkaus

Hal ja iso rakkaus ("Shallow Hal") on vuonna 2001 tehty romanttinen komedia. Elokuvan ovat ohjanneet veljekset Bobby ja Peter Farrelly.
Elokuva kertoo Halista, joka yrittää iskeä vain kaikkein kauniimpia naisia eikä vilkaise muita ollenkaan. Hal ei kuitenkaan hommassa onnistu. Halin ollessa hississä oudon terapeutin kanssa hissi jumittuu ja Hal kertoo hänelle mieltymyksensä ainoastaan kauniisiin naisiin. Keskustelun päätteeksi terapeutti hypnotisoi Halin näkemään ainoastaan naisten sisäisen kauneuden. Tämän seurauksena Hal näkee kauniit naiset rumina, karttaa heitä ja rumat näkyvät hänelle kauniina. Tämän jälkeen Hal rakastuukin kauniiseen Rosemaryyn, joka on todellisuudessa ylipainoinen rumilus.
Elokuvassa spina bifidaa sairastavan Waltin roolia näyttelee Rene Kirby, jolla itsellään on sama synnynnäinen vamma.
Swift (peruna)

Swift on skotlantilainen varhaisperunalajike, joka perustuu 90-83:n ja Stroma:n risteytykseen. Perunaa tuodaan Suomeen varhaisperunana Skånesta vähittäiskauppaan. Lähes puolet Skånen varhaisperunoista tuodaan Suomeen.
Swiftiä hieman myöhäisempää perunalajiketta, Rocketia on viljelty Suomessa. Se ei ole enää Suomen kasviluettelossa sertifioituna siemenperunalajikkeena.
An American Haunting

An American Haunting on vuonna 2005 ensi-iltansa saanut kauhuelokuva. Elokuvan on ohjannut Courtney Solomon.
Juoni.
Elokuva pohjautuu legendaan Bellin noidasta. Vuonna 1818 rikkaassa Bellin perheessä alkoi tapahtua kummia. Ovet avautuivat itsekseen, kuului hiljaisia outoja ääniä ja muita paranormaaleja ilmiöitä havaittiin. Mutta riivaajan kohteeksi joutui pian nuori tyttö Betsy, jota henkiolento pahoinpiteli julmasti säännöllisin välein. Perheen isäkään ei säästynyt hyökkäyksiltä ja perhe kokeili kaikkea saadakseen olennon katoamaan. Parin vuoden kuluttua olento alkoi puhua perheen kanssa, muttei koskaan kertonut syytä siihen miksi vainosi perhettä. Neljän vuoden kuluttua olento kuitenkin katosi lopullisesti eikä enää palannut. Elokuva seuraa perheen neljää pitkää piinallista vuotta, olennon syntymisestä sen katoamiseen.
The Mighty Boosh

The Mighty Boosh on brittiläinen kulttikomedia. Sen käsikirjoittajat ja pääosan esittäjät ovat Julian Barratt ja Noel Fielding. Sarja kertoo kaveruksista, jotka joutuvat taianomaisiin seikkailuihin. Mighty Boosh sai alkunsa lavashow'na, jonka jälkeen BBC esitti sen radioversion ja myöhemmin tv-sarjan.
Ensimmäinen tv-jakso esitettiin Britanniassa 18. toukokuuta 2004. Ensimmäisen tuotantokauden keskusnäyttämönä toimii eläintarha, jossa Howard (Barratt) ja Vince (Fielding) ovat töissä. Toinen kausi sijoittuu lontoolaiseen asuntoon, josta seikkailut alkavat. Kolmannella tuotantokaudella Howard ja Vince työskentelevät Naboon (Michael Fielding) omistamassa Nabootique-kaupassa.
Mighty Boosh -ryhmä on tehnyt myös sarjan lavaesiintymisiä, joista ilmestyi Brixtonissa kuvattu DVD, "The Mighty Boosh Live", vuonna 2006. Toisesta Britannian kiertueesta julkaistiin DVD, "Boosh Live: Future Sailors Tour", loppuvuodesta 2009.
Lisäksi ryhmä on julkaissut kirjan, "The Mighty Book of Boosh" (2008, , ilmestyi myöhemmin pehmeäkantisena nimellä "The Pocket Book of Boosh" 2009, 
Suomessa Mighty Booshin kaksi ensimmäistä tuotantokautta on nähty kahdesti YLE Extra -kanavalla vuonna 2007.
Tuulivoima Saksassa

Saksa on suurimpia tuulivoiman tuottaja. Saksassa oli vuonna 2009 tuulivoima 25 777 MW ja lisäys vuonna 2009 oli 1 917 MW. 
Huolimatta panostuksesta tuulienergiaan, sen osuus koko Saksan energiantuotannosta on vielä varsin vaatimatonta. Maa tuotti vuonna 2005 noin 0,6% energiastaan tuulivoimalla. Samana vuonna bruttokapasiteetti Saksan ydinvoimaloissa ja tuulivoimaloissa oli lähellä toisiaan: 21 700 megawattia ydinvoimaloissa ja 18 400 MW tuulivoimaloissa. Kokonaistuotanto näillä voimanlähteillä oli 163 TWh ydinvoimalla ja 26,5 TWh tuulivoimalla. Tuulivoimalla tuotettiin noin 16 % siitä, mitä ydinvoimalla. EWEA ennustaa, että Saksa tuottaa tuulivoimalla sähköä 107–116 TWh kapasiteetilla 49–52 GW vuonna 2020.
Alueittain.
Tuulisähkön osuus nettosähköstä vuonna 2008 oli seuraava: Saksi-Anhalt 42 %, Mecklenburg-Vorpommern 39 %, Schleswig-Holstein 38 % ja Brandenburg 34 %. Tuulivoimaa on eniten nettosähköstä (%) tai kokonaismäärästä (MW) seuraavilla alueilla:
Yritykset.
Saksalaisia tuulivoimayrityksiä on DeWind, Enercon, Fuhrländer, REpower, Multibrid Entwicklungsgesellschaft, Nordex, Siemens (Tanska/Saksa), Vensys, AN Windenergie - Siemens osti 2005, nyt Siemens Wind Power.
Ennuste.
Tuulienergia työllisti 50 000 ihmistä Saksassa 2004. Vuoden 2010 työllisyyden ennuste oli 103 000. Tuulienergian ennuste Saksassa on 29,8 GW vuodelle 2010 ja 48,2 GW vuodelle 2020
Syöttötariffi.
Saksassa säädettiin 1990 uusiutuvien energialähteiden laki (EEG), jolla oli merkittävä vaikutus maan tuulivoiman kasvuun. Vuonna 1991 tuulivoimaa oli vain 0,1 GW, josta se kasvoi vuoteen 2006 mennessä 20 GW:iin. Laki oli saksalaisten mukaan menestystarina, jonka kopioivat esimerkiksi Espanja, Japani ja Brasilia. Lakia täydennettiin vuonna 2004, jotta se antaisi tuulipuistojen rakentajille pitkänajan luotettavat puitteet. Vuonna 2006 verkkoon kytketyt turbiinit saavat viisi ensimmäistä toimintavuotta 8,36 senttiä/kWh ja viitenä seuraavana toimintavuotena 5,28 senttiä/kWh. Offshore-tuulivoiman syöttötariffi on 12 vuoden ajan sijainnista riippuen 9,1 senttiä/kWh tai 6,19 senttiä/kWh, kun ne asennetaan ennen 31.12.2010. 20 vuoden syöttötariffitakuu varmistaa investointien tuotto-odotukset. Tuulisähkön kiintiötuki on sitä käyttävissä maissa syöttötariffia korkeampi: yli 15 senttiä/kWh Italiassa ja 10 senttiä/kWh Britanniassa. Ranskassa, Portugalissa, Itävallassa, Espanjassa, Kreikassa ja Alankomaissa on Saksan syöttötariffin mukainen järjestelmä, ja tuki vaihtelee 6–10 senttiä/kWh.
Saksassa syöttötariffin kustannuksiksi veronmaksajille on arvioitu olevan 680 miljardia euroa vuoteen 2020 mennessä.
Saksassa 75 % uusiutuvasta energiasta perustuu uusiutuvan energian lakiin. Lain kustannukset olivat 7,7 mrd. €, josta sähkön tuottajille 4,3 mrd. € 2007. Kustannus oli 1,5 €/kk asukasta kohden vuonna 2007, josta osa kompensoitui sähkön hinnan laskuna. Saksan tuulivoiman syöttötariffi on saksalaisten mukaan menestystarina, jonka myös muut maat kopioivat. Kustannukset ovat kuluttajille pienet. Sähköverkkoyhtiöt takaavat kaikille verkkoonpääsyn ja syöttötariffi tuen, mikä lisää yrittäjyyttä ja investointeja.
Taye Diggs

Scott L. ”Taye” Diggs (s. 2. tammikuuta 1971 New Jersey, Yhdysvallat) on yhdysvaltalainen teatteri-, elokuva- ja televisionäyttelijä. Jo nuorena hänen ystävänsä kutsuivat häntä ”Scottayeksi”, joka lyheni muotoon ”Taye”. Lempinimi jäi käyttöön. Diggs kasvoi Rochesterissa, New Yorkissa. Rochesterissa hän kävi The School of The Artsia. Hän on vanhin perheensä viidestä lapsesta. Hänellä on kaksi veljeä ja kaksi sisarta.
Ura.
Diggsin läpimurto oli vuonna 1996 musikaalissa "Rent". Rentin jälkeen hän esiintyi Mr. Blackina Andrew Lippan off Broadway -tuotannossa "The Wild Party". Diggs on myös esiintynyt Billy Flynnina "Chicagossa". Hän tuurasi lähes kuukauden Norbert Leo Butzia "Wickedissä".
Diggs siirtyi teatterista televisioon saippuaoopperassa "Guilding Light". Vuonna 1998 hän teki elokuvadebyyttinsä elokuvassa "Stella vaihtaa vapaalle" ("How Stella Got Her Groove Back"). Hän on myös esiintynyt elokuvissa "Go", "The Wood – kulman kollit", "Bestman", "Pahuuden kartano" (The House on Haunted Hill), "Cake" ja "Chicago".
Diggs esiintyi nimikkohahmona lyhytikäisessä televisiosarjassa "Kevin Hill". Hän uusi roolinsa Bennynä elokuvassa "Rent" vuonna 2005. Hän myös laulaa Rent elokuvan soundtrackilla.
Vuonna 2006 Diggs vieraili televisiosarjassa "Will &amp; Grace". Saman vuoden marraskuussa hän esiintyi uudessa televisiosarjassa "Päivä armonaikaa". Sarja lopetettiin huonojen katsojalukujen takia. 
Helmikuussa 2007 ilmoitettiin, että Diggs esiintyy syksyllä 2007 sarjassa "Rakkauden anatomia", joka on spin-off-sarja "Greyn anatomiasta".
Vuonna 2014 Diggs alkoi näytellä rikoskomisario Terry Englishiä rikosdraamasarjan "Ensimmäisen asteen murha" toisessa pääosassa. Sarja päättyi kolmen tuotantokauden jälkeen 2016.
Diggs antoi äänensä Cabberille vuonna 2017 ilmestyneeseen elokuvaan "".
Yksityiselämä.
Diggs meni vuonna 2003 naimisiin näyttelijä Idina Menzelin kanssa, johon hän oli tutustunut molempien esiintyessä "Rentissä". Heillä on syyskuussa 2009 syntynyt poika. Vuonna 2013 pariskunta päätyi eroamaan.
Doug Petrie

Douglas ”Doug” Petrie on yhdysvaltalainen käsikirjoittaja, ohjaaja ja tuottaja. Hän tuli tunnetuksi Joss Whedonin luomasta televisiosarjasta "Buffy, vampyyrintappaja", johon hän kirjoitti useita jaksoja ja ohjasi niistä kolme, minkä lisäksi hän toimi yhtenä sarjan tuottajista. Petrie käsikirjoitti myös yhden osan "Buffyn" tarinaa jatkavaan "Buffy the Vampire Slayer Season Eight" -sarjakuvaan.
Petrie oli yksi vuoden 1996 lastenelokuvan "Salapoliisi Harriet" käsikirjoittajista. Hän on ollut mukana muun muassa televisiosarjojen "Angel", "Pelastaja" ja "C.S.I." tekemisessä. Petrie kirjoitti pitkään tuotannossa olleen "Fantastic Four" -elokuvan (2005) erään varhaisen käsikirjoitusversion vuosien 2001–2002 vaiheilla.
Steven S. DeKnightin jouduttua jättämään tehtävänsä Petrie toimi yhdessä Marco Ramirezin kanssa showrunnerina Netflixin "Daredevil"-sarjan toisella tuotantokaudella, joka julkaistiin keväällä 2016. He olivat olleet mukana tuotannossa jo ensimmäisellä kaudella. Petrie ja Ramirez toimivat showrunnereina myös tulevassa minisarjassa "The Defenders", joka tuo yhteen "Daredevilin", "Jessica Jonesin", "Luke Cagen" ja "Iron Fistin" päähenkilöt.
Gerardus Abbévillelainen

Gerardus Abbévillelainen ("Gerardus de Abbatisvilla") (n. 1225 – 8. marraskuuta 1272) oli skolastinen teologi, joka vaikutti Pariisin yliopistossa. Ennen tätä hän toimi arkkidiakonina Ponthieussa. Hän kirjoitti useita teoksia, jotka käsittelivät filosofisia, teologisia ja kanonisen oikeuden kysymyksiä.
Teoksia.
Gerarduksen merkittävimpiä teoksia ovat:
William Stanley Jevons

William Stanley Jevons (1. syyskuuta 1835 Liverpool – 13. elokuuta 1882 Hastings) oli englantilainen ekonomisti ja loogikko. Hän selvitti teoksessaan "The Theory of Political Economy" (1871) marginalismia eli marginaalista arvoteoriaa. Hänen työnsä, yhdessä Carl Mengerin (1871) ja Léon Walrasin (1874) samankaltaisten löytöjen kanssa, merkitsivät uutta käännettä taloustieteellisessä ajattelussa. Jevons kirjoitti myös logiikasta ja tieteellisestä menetelmästä.
Jevons opiskeli luonnontieteitä University College Londonissa vuoteen 1854, jolloin hän siirtyi työskentelemään Australiaan Sydneyyn. Siellä hän kiinnostui poliittisesta taloustieteestä. Palattuaan Lontooseen vuonna 1859 Jevons kirjoitti merkittävät artikkelit "General Mathematical Theory of Political Economy" (1862) ja "Serious Fall in the Value of Gold" (1863). Vuonna 1865 ilmestyi Jevonsin teos "The Coal Question", joka käsittelee Britannian hiilivarojen hupenemista. Teoksesta tunnetaan varsinkin ”Jevonsin paradoksi”. Hän kehitti paradoksiin todettuaan, että hiilen käyttöä tehostaneet teknologiat lisäsivät hiilen menekkiä. Sovellettuna nykyaikaan tarkoittaa, että esimerkiksi teknologian tehokkuuden kasvu lisää resurssien kulutusta.
Vuonna 1866 Jevons nimitettiin Manchesterin Owens Collegen poliittisen taloustieteen virkaan. Hän palasi University Collegeen vuonna 1876. Jevonsin logiikkaa ja tieteellisiä menetelmiä koskevista julkaisuista tärkeimpänä on pidetty teosta "Principles of Science" (1874).
Perunan mukulan tärkkelyspitoisuus

Perunan mukulan tärkkelyspitoisuudella tarkoitetaan solujen tärkkelysjyvästen osuutta mukulan koko tuorepainosta. Tärkkelys muodostaa pääosan, noin 70-80 %, perunan kuiva-aineesta. 
Eri perunalajikkeiden tärkkelyspitoisuus vaihtelee suuresti, Suomessa 10 ja 20 prosentin välillä, ja vaikuttaa ratkaisevasti perunan keittolaatuun. Matalatärkkelyksiset lajikkeet ovat keitettyinä vetisiä/kiinteitä, korkeatärkkelyksiset jauhoisia/rikkikiehuvia. 
Tärkkelyspitoisuus ja kuiva-ainepitoisuus, mitataan laskemalla veteen upottamalla perunan ominaispaino (ominaispaino=paino ilmassa/(paino ilmassa-paino vedessä)), jota vastaava tärkkelyspitoisuus saadaan muuntokaavalla: tärkkelyspitoisuus = 214,53 * (ominaispaino – 217,76).
Derrick Green

Derrick Leon Green (s. 20. tammikuuta 1971 Cleveland, Ohio, Yhdysvallat) on yhdysvaltalainen muusikko. Hän on brasilialaisen thrash metal -yhtye Sepulturan nykyinen laulaja ja rytmikitaristi. Hänet valittiin yhtyeeseen vuonna 1997 silloisen laulajan ja rytmikitaristin Max Cavaleran lähdettyä yhtyeestä. Vaikka hänen äidinkielensä on englanti, hän puhuu sujuvasti myös portugalia.
Ennen liittymistään Sepulturaan Green lauloi muun muassa Outfacessä, Krop Acidissa ja viimeisimpänä Alpha Jerkissä. Hän on myös vieraillut muutamilla albumeilla, kuten hardcore punk -yhtye Integrityn "Integrity 2000" -albumilla, Biohazardin "Uncivilizationilla" ja laulanut brasilialaisen elokuvan "Lisbela e o Prisioneiron" soundtrackilla.
Belgian Grand Prix 2002

Belgian Grand Prix 2002 oli Formula 1 -sarjan kauden 14. osakilpailu, joka ajettiin Belgian Spa-Francorchampsilla 1. syyskuuta 2002. Kimi Räikkönen otti aika-ajoissa uransa ensimmäisen eturivin paikan oltuaan toinen Michael Schumacherin jälkeen. Schumacher ajoi paalupaikalta voittoon, joka oli hänelle jo kauden kymmenes ja samalla hän teki uuden yhden kauden voittoennätyksen. Entistä ennätystä (9 voittoa) olivat pitäneet hallussaan Schumacher itse sekä Nigel Mansell. Kisa oli harvinaisen kaksijakoinen kahdeksan kierrosta ennen maalia kisassa oli mukana vielä 17 autoa mutta maaliin selvisi vain 11 autoa.
Carl Scarborough

Carl Scarborough (3. heinäkuuta 1914 Benton, Illinois – 30. toukokuuta 1953 Indianapolis, Indiana) oli yhdysvaltalainen kilpa-ajaja. Hän osallistui kahdesti Indianapolis 500 -kilpailuun (1951 ja 1953), joka oli tuolloin osana Formula 1 -sarjaa, joten Scarborough kuuluu F1-ajajiin.
Hänen toinen Indianapolis 500 -kilpailunsa jäi hänen viimeisekseen, sillä hän keskeytti kuumuuden aiheuttaman uupumuksen takia kahdenneltatoista sijalta kun kilpailua oli ajamatta enää kymmenen kierrosta, ja kuoli samana päivänä sairaalassa lämpöhalvaukseen.
Sulo Hostila

Sulo Armas Hostila (27. elokuuta 1920 Pietari – 2. joulukuuta 2002) oli suomalainen Raha-automaattiyhdistyksen toimitusjohtaja ja sosiaalidemokraattinen kansanedustaja ja ministeri.
Hostilan vanhemmat olivat rautatieläinen "Albin Hostila" ja "Martta Malin". Hän kävi kansakoulun ja 1934 ammattikoulun ja 1955 urheiluopiston. Hostila työskenteli Ahlströmin konepajalla Karhulassa mallipuuseppänä 1936–1939 sekä mallipuuseppänä ja mallisuunnittelijana 1944–1950. Hän oli myös osaston luottamusmiehenä ja pääluottamusmiehenä.
Urheilija, valmentaja ja urheilujohtaja.
Urheilu-urallaan Hostila edusti TUL:n vahvaa painiseuraa kotkalaista Popinniemen Ponnistusta. Sulo Hostila osallistui Suomi-Ruotsi - painimaaotteluun jo välirauhan kesänä 1940. Jatkosodan rintamaoloissa hän osallistui myös painikisoihin ja voitti sarjansa Itä-Karjalan mestaruuden. Oman urheilu-uran huippu oli painin Suomen mestaruus 1945. Painiuransa päätetyään Hostila oli Työväen Urheiluliiton TUL:n koulutusohjaaja ja valmentaja 1950–1955 ja Pajulahden urheiluopiston tuntiopettaja 1949–1955. 
Työväen Urheiluliikkeen hajottua 1950-luvun lopulla Sulo Hostila oli rakentamassa uutta keskusjärjestöä Työväen Urheiluseurojen Keskusliittoa eli TUK:ta, jonka puheenjohtajana hän toimi vuodesta 1962 aina 1970-luvulle asti.
Urheiluansioistaan Sulo Hostila sai Suomen liikuntakulttuurin ja urheilun suuren ansioristin vuonna 1989.
Kansanedustaja ja ministeri.
Hostila oli SDP:n kansanedustajana Kymen läänin vaalipiiristä 1956–1975. Hän tuli alun perin edustaja Penna Tervon tilalle 6. maaliskuuta 1956 tämän kuoltua liikenneonnettomuudessa. Hostila oli eduskunnan sosiaalivaliokunnan puheenjohtaja 1970–1971 ja Kansaneläkelaitoksen valtuutettujen puheenjohtaja. Hän oli puolustusministerinä Paasion II sos.dem. vähemmistöhallituksessa 1972. Hostila oli presidentin valitsijamies vuosien 1962 ja 1968 presidentinvaaleissa ja oli mukana kunnallispolitiikassa Karhulan kauppalanvaltuuston jäsenenä.
Viimeksi hän toimi Raha-automaattiyhdistyksen toimitusjohtajana 1974–1982. Hostila sai sosiaalineuvoksen arvonimen 1980.
Margit Eskman

Margit Marjatta Margareetta Eskman (o.s. Helin, 29. huhtikuuta 1925 Hattula – 15. syyskuuta 1990 Pori) oli suomalainen poliitikko ja sosionomi, joka toimi SDP:n kansanedustajana ja ministerinä 1960–1970-luvuilla. Hän oli aikautensa keskeisiä sosiaalidemokraattisia naispoliitikkoja, toimi 1970–1980-luvuilla myös Kansaneläkelaitoksen johtajana ja sosiaalihallituksen pääjohtajana. Vuosina 1972–1975 Eskman oli myös SDP:n toinen varapuheenjohtaja. 
Elämä ja ura.
Eskmanin vanhemmat olivat autonkuljettaja Väinö Johannes Helin ja Ida Judit Lylynperä. Kansakoulun jälkeen hän opiskeli Työväen Akatemiassa sekä suoritti Yhteiskunnallisen korkeakoulun kunnallistutkinnon 1947 ja verovirkamiestutkinnon 1962. Eskman toimi Hämeenkyrön kunnan kirjanpitäjänä 1947–1949, Mellilän kunnansihteerinä 1949–1951, Helsingin maalaiskunnan kirjanpitäjänä 1951–1952, Kalvolan kunnansihteerinä 1952–1963, Porin työvoimatoimiston neuvojana 1963, Aitolahden kunnansihteerinä 1963–1964 ja Porin kaupungin sosiaalisihteerinä 1964–1972. 
Eskman oli SDP:n kansanedustajana Turun läänin pohjoisesta vaalipiiristä 1966–1975. Hän toimi kansliaministerinä Koiviston I hallituksessa 1970 ja toisena valtiovarainministerinä Paasion toisessa vähemmistöhallituksessa 1972. Eskman oli presidentin valitsijamiehenä vuosien 1968 ja 1982 presidentinvaaleissa. Hän oli myös Porin kaupunginvaltuuston jäsen. Vuosina 1972–1976 Eskman toimi Kansaneläkelaitoksen johtajana ja 1976–1984 sosiaalihallituksen pääjohtajana. Hän joutui jäämään ennenaikaiselle eläkkeelle terveydellisistä syistä.
Eskman oli naimisissa sosiaalijohtaja Martti Eskmanin (s. 1930) kanssa vuodesta 1956 lähtien. Hänet on haudattu Poriin Käppärän hautausmaalle.
Varma Kallio

Varma Voitto Kallio (3. huhtikuuta 1920 Helsinki – 25. lokakuuta 2003) oli suomalainen hallitusneuvos ja poliitikko, joka toimi opetusministerinä Kalevi Sorsan hallituksessa vuonna 1974 edustaen sosialidemokraatteja.